**SAJTÓINFORMÁCIÓ**

Dorog, 2022. május 26.

**Exkluzív valenciai gálán ünnepelték az építészeti megoldásokat
Kihirdették a Baumit Life Challenge Nemzetközi Építészeti verseny idei nyerteseit**

**Idén ötödik alkalommal rendezték meg a Baumit Life Challenge Nemzetközi Építészeti versenyt, amely a Baumit homlokzatképző anyagokkal készült, legnívósabb épületeket díjazza. 2022. május 19-én, a spanyolországi Valenciában tartották a pályázat díjátadó gáláját, ahol a fődíjat egy ljubjanai pályázat nyerte el, emellett kategóriagyőzteseket is hirdettek.**

A Baumit Life Challenge építészeti pályázatot kétévente hirdetik meg, hogy az épületek homlokzatát alkotó anyagok párosításában, a forma- és színkombinációkban rejlő kreatív lehetőségeket a nagyközönség számára is bemutassák, valamint a díjazással inspirálják az építészeket a jövőben is minél szebb és különlegesebb homlokzatok megtervezésére.

A Life Challenge pályázatra 2022-ben 23 Baumit-ország összesen több mint 300 pályaművet nevezett, amelyek közül kategóriánként – családi ház, társasház, középület, hőszigetelés, műemlék és különleges textúra – 6-6 pályázat került döntőbe.

A hagyományokhoz híven a díjátadó helyszíne minden alkalommal az az ország, amely az előző alkalommal megnyerte a fődíjat, így 2022. május 19-én a spanyolországi Valenciában tudták meg a pályázók, hogy kik lettek a kategórianyertesek, és ki nyerte el a Life Challenge Fődíjat.

A 13 független, nemzetközi szakértőkből álló, építész zsűri idén egy szlovén pályázatnak, a [**Cukrarna Galéria felújításának**](https://baumit.hu/lifechallenge2022/projects/historical-renovation/3955/cukrarna?year=2022) ítélte a **fődíjat**. Az egykori cukorfinomító 1828-ban épült Ljubjanában. A felújítás során az épület belső szerkezetét úgy alakították át, hogy az eredeti formát megőrizve, minél nagyobb egybefüggő terek jöjjenek létre, így a kortárs művészet többfunkciós céljait is kiszolgálhatja a létesítmény.

A zsűri emellett az egyes kategóriák nyerteseit is díjazta. **Családi ház kategóriában** az írországi[**Connemara II House**](https://baumit.hu/lifechallenge2022/projects/single-family-house/3368/connemara-ii-house?year=2022)-nak ítélték a szakmai díjat. Az épület egy régi, elhagyatottan álló ház helyén épült fel, Connemara sziklás partszakaszán. A modern, mégis visszafogott stílusú épületet úgy tervezték, hogy belesimuljon az Atlanti-óceán menti látványvilágba, ám a házat megközelítve feltáruljon a látogatók előtt a részletgazdag tervezés.

A **társasházak** közül egy spanyol homlokzatot, a [**LaScalA épületét**](https://baumit.hu/lifechallenge2022/projects/multi-family-residential/3954/lascala-100-social-housing?year=2022) hirdette ki nyertesként a szakmai zsűri. A LaScalA-ház magassága és formája a városkép megőrzésének igényével, környezetéhez teljes mértékben alkalmazkodva biztosít új életteret a leendő lakóknak. Lépcsőzetes homlokzata, kanyargós alaprajza teszi igazán különlegessé az épületet.

A **középület** pályázatok közül egy főiskolai kollégium projektje bizonyult a legnívósabbnak. Az [**augsburgi Bayernkolleg**](https://baumit.hu/lifechallenge2022/projects/non-residential/4052/bayernkolleg-augsburg?year=2022) egy passzívház minősítésű, azaz energiatakarékos épület, amely évi 128 tonna szén-dioxid megtakarításával járul hozzá a környezet védelméhez. A Bayernkolleg homlokzata emellett az egykori tanárképző egyetem műemléki épületéhez is illeszkedik, nagy nyílászáróival és mészvakolatával.

**Hőszigetelés** kategóriában egy német iskola, a [**Volkach Comprehensive School**](https://baumit.hu/lifechallenge2022/projects/thermal-renovation/4077/verbandschule-volkach?year=2022) felújításának ítélte a szakmai díjat a zsűri. Az általános- és középiskola felújítására pályázatot írtak ki, a cél az volt, hogy ásványgyapotot és egy speciális stencil technikát használjanak a munkálatok során. A legnagyobb kihívást pedig az jelentette, hogy a hőszigetelés után maradéktalanul ki tudják alakítani a különleges grafikai elemekből álló, díszes homlokzatot.

A Baumit Life Challenge Nemzetközi Építészeti verseny **műemlék** díjazottja idén egy osztrák kastély lett. A [**Friedensburg Schlaining**](https://baumit.hu/lifechallenge2022/projects/historical-renovation/3678/friedensburg-schlaining?year=2022) felújítása során egy valódi történelmi központ kelt életre, amely a kultúra, identitás és a béke fellegváraként definiálja magát. A kastély felújításához, a történelmi hűség megőrzése érdekében az építész szakemberek szorosan együttműködtek az osztrák műemlékvédelemmel.

**Különleges textúrájáért** a szintén osztrák, [**Live in the Green**](https://baumit.hu/lifechallenge2022/projects/stunned-by-texture/3921/wohnen-im-grunen-joseph-lister-gasse?year=2022) fantázianévre hallgató lakóépület vihette haza a szakmai zsűri díját. Az épületegyüttes a hörndlwaldi erdő szélén található, a különleges „csíkozott” homlokzati struktúra pedig a Baumit CreativTop modellező vakolat használatának egy szép, kreatív példája.

A valenciai ünnepség nem csupán díjátadó, hanem impozáns gála volt, amelyen művészi előadások, gálavacsora és tűzijáték színesítette a programot. Építőipari cégek, építészek és befektetők gyűltek össze a Művészetek és Tudományok Városában, a Hemisfèric látványos épületében, hogy a covid miatti kényszerpihenő után ismét együtt ünnepeljék az építészeti innovációkat.

A Baumit Life Challenge Nemzetközi Építészeti verseny 2022-es díjazottjairól, valamint a díjátadóról készült, nagy felbontású és szabadon felhasználható fényképek csatolva érhetőek el.

A hatodik Baumit Life Challenge Nemzetközi Építészeti versenyre pedig **már várják a nevezéseket**, ennek a díjátadó ünnepsége 2024-ben lesz az idei fődíjas pályázat hazájában, Szlovéniában.